b'\n_START_ARTICLE_\nKristine Andersen\n_START_SECTION_\nCariera la echipa na\xc8\x9bional\xc4\x83\n_START_PARAGRAPH_\nKristine Andersen a fost convocat\xc4\x83 prima dat\xc4\x83 la na\xc8\x9bionala danez\xc4\x83 pe 20 februarie 1996. \xc3\x8en acela\xc8\x99i an, ea a fost selectat\xc4\x83 \xc3\xaen echipa care a reprezentat Danemarca la Olimpiada din 1996, dar a fost singura handbalist\xc4\x83 danez\xc4\x83 care nu a jucat \xc3\xaen niciun meci. Datorit\xc4\x83 unor accident\xc4\x83ri, ea nu a jucat la Olimpiada din 2000, unde \xc8\x9bara sa a c\xc3\xa2\xc8\x99tigat o nou\xc4\x83 medalie de aur. Dup\xc4\x83 Olimpiad\xc4\x83, antrenorul Jan Pytlick a primit sarcina de a re\xc3\xaentineri echipa, iar Andersen a devenit o op\xc8\x9biune important\xc4\x83. Ea a f\xc4\x83cut parte din selec\xc8\x9bionata danez\xc4\x83 care s-a clasat pe locul patru la Campionatul Mondial din 2001 \xc8\x99i, de asemenea, din echipa care anul urm\xc4\x83tor a c\xc3\xa2\xc8\x99tigat medalia de aur la Campionatul European g\xc4\x83zduit de Danemarca. Kristine Andersen a fost printre cele mai bune marcatoare la acest campionat, cu 42 de goluri marcate, \xc8\x99i a fost selec\xc8\x9bionat\xc4\x83 \xc3\xaen echipa ideal\xc4\x83 a competi\xc8\x9biei._NEWLINE_\xc3\x8en 2004, Andersen a ob\xc8\x9binut medalia de aur cu echipa Danemarcei la Olimpiada din 2004. Ea a jucat \xc3\xaen 6 meciuri, \xc3\xaen care a \xc3\xaenscris 16 goluri.\n_START_SECTION_\nCariera de club\n_START_PARAGRAPH_\nKristine Andersen a \xc3\xaenceput s\xc4\x83 joace handbal la echipa local\xc4\x83 din Sindal, de unde s-a transferat apoi la Ikast. Aici \xc8\x99i-a petrecut cea mai mare parte a carierei sportive, cu excep\xc8\x9bia c\xc3\xa2torva ani la clubul german Bayer Leverkusen. Kristine Andersen s-a retras oficial din activitate pe 30 iunie 2005, pentru a se dedica profesiei de coordonator de v\xc3\xa2nz\xc4\x83ri, dar a mai jucat c\xc3\xa2teva meciuri \xc3\xaen toamna aceluia\xc8\x99i an, c\xc3\xa2nd Ikast-Boarding a avut mai multe handbaliste accidentate._NEWLINE_Andersen a revenit \xc3\xaen activitatea competi\xc8\x9bional\xc4\x83 pe 27 septembrie 2006, c\xc3\xa2nd a semnat un contract cu SK Aarhus. \xc3\x8en ianuarie 2007, ea \xc8\x99i-a \xc3\xaencetat colaborarea cu echipa din Aarhus.'